安大使生日
作者：魏了翁
朝代：宋

paragraphs: 往年天壓西南垂，妖氛內訌胡塵飛。
梟狐陸梁士扼腕，蜀山慘澹無光輝。
公以空弮嬰乳虎，漠漠黄雲闇平楚。
直將天理感人心，徑斬賊頭報明主。
露布東馳人嘯呼，京師觀者環儲胥。
天顔有喜近臣賀，大官高爵來須臾。
中興以來幾變異，宗祏之存如旒綴。
平江羽檄走凶雛，采石鰍舡戮狂猘。
至今勛名滿華夷，與公鼎立書旂彝。
公方退然不自居，憂國之鬢紛如絲。
天之生公爲社稷，南山不蹇石不泐。
願公蚤歸相天子，赤舄晨朝容几几。